
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] у поступку контроле законитости и правилности рада Министарства за рад, запошљавање и социјална питања и Републичког фонда за пензијско и  инвалидско осигурање, покренутом по притужби АА коју је поднео у име своје мајке ББ, из …, након окончаних испитних поступака Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 7105/21] 



ИЗВЕШТАЈ  О СЛУЧАЈУ СА  ПРЕПОРУКАМА

Заштитнику грађана је поднео притужбу[footnoteRef:3] АА, у име своје мајке ББ из …, којом је навео да је против решења Центра за социјални рад Владичин Хан бр. …/2023 од 20.5.2024. год. поднео жалбу Министарству за рад, запошљавање, борачка и социјална питања (у даљем тексту: Министарство). Међутим, другостепени орган до дана подношења притужбе Заштитнику грађана, није одлучио по поднетој жалби. [3:  Примљена и заведена под дел. бр. 29591 од 09.12.2024. год.] 


I ИСПИТНИ ПОСТУПАК

Заштитник грађана је, испитујући испуњеност услова за поступање по поднетој  притужби у оквиру навода притужбе и разлога за њено подношење, разматрајући приложену документацију донео закључак о покретању испитног поступка оцене законитости и правилности рада Министарства за рад, запошљавање, борачка и социјална питања (у даљем тексту: Министарство) и затражио изјашњење од органа о свим околностима у вези навода притужбе и поступању Министарства по поднетој жалби.[footnoteRef:4]  [4:  Акт дел. бр. 31561 од 26.12.2024. год. ] 

На захтев Заштитника грађана Министарство је најпре актом од 09.01.2025. год.[footnoteRef:5] доставило изјашњење којим је наведено да је жалба ББ, са списима предмета актом тог органа бр. … од 09.7.2024. год. прослеђена Другостепеном органу Републичког фонда за пензијско и инвалидско осигурање, ради давања налаза, мишљења и оцене о постојању телесног оштећења или органског трајног поремећаја неуролошког и психичког типа код именовано, које је претходно питање у поступку одлучивања по жалби. Министарство је истовремено навело и да је након примљеног акта Заштитника грађана, с обзиром да Другостепени орган вештачења РФПИО није доставио налаз, мишљење и оцену, ургирало за поступање по траженом актом од 09.01.2025. год. [5:  Акт бр. … примљен и заведен под дел. бр. 1043 од 16.01.2025. год.] 

На накнадни захтев Заштитника грађана од 25.3.2025. год. Министарство је обавестило Заштитника грађана[footnoteRef:6] да Другостепени орган вештачења РФПИО није доставио налаз, мишљење и оцену те је Министарство упутило Ургенцију II, којом је између осталог поновљено да је именована Заштитнику грађана поднела притужбу на рад и (не)поступање тог Министарства по жалби и да је неопходно да  РФПИО без одлагања достави тражени налаз … како би Министарство могло да донесе решење по жалби и о истом обавести Заштитника грађана. Министарство је истовремено обавестило Заштитника грађана да Другостепени орган вештачења РФПИО одговара по захтеву Министарства за давање налаза и мишљења у идентичним и сличним ситуацијама, а које је неопходно за одлучивање Министарства у овим управним стварима, доставља у року од месец, односно два месеца, али да постоје случајеви у којима је тај рок знатно дужи. [6:  Актом бр… од 07.4.2025. год. који је примљен и заведен под дел. бр. 9930 од 10.4.2025. год. ] 

Подносилац притужбе је поднеском од 05.5.2025. год. обавестио Заштитника грађана да по поднетој жалби надлежно Министарство није још увек одлучило.
Ради утврђивања свих чињеница и околности од значаја за доношење оцене о основаности притужбе, Заштитника грађана је од Републичког фонда за пензијско и инвалидско осигурање (у даљем тексту: Фонд), закључком[footnoteRef:7] затражио изјашњење о свим околностима конкретног случаја, као и о разлозима који су спречавали другостепени орган вештачења да на захтев Министарства достави тражени налаз, мишљење и оцену пуних девет месеци као и разлозима којима се Фонд руководио игноришући како захтев, тако и две накнадне ургенције Министарства за поступање. [7:  Дел. бр. 12172 од 06.5.2025. ] 

Фонд ни након упућене ургенције[footnoteRef:8] није доставио тражено изјашњење а Министарство је обавестило[footnoteRef:9] Заштитника грађана да је у предмету ББ из …, 10.6.2025. год. донело решење које је са списима предмета достављено првостепеном органу ради уручења странци. У прилогу изјашњења достављена је и копија предметног решења. [8:  Дел. бр. 15781 од 09.6.2025. год.]  [9:  Актом бр. … од 10.6.2025. год. примљен и заведен под дел. бр. 16509 од 17.6.2025. год. ] 

На основу увида у достављену копију решења произилази да је наведеним решењем одлучено по жалби притужиље, коју је поднела на решење Центра за социјални рад Владичин Хан од 20.5.2025. год. којим је одбијен захтев за признавање права на увећани додатак за помоћ и негу другог лица, тако што је одбијена жалба јер су надлежни органи вештачења утврдили да је здравствено стање ББ такво да она не испуњава услове за признавање права на увећани додатак за помоћ и негу другог лица из чл. 94. Закона (о социјалној заштити) па је првостепени орган исправно поступио када је одлучио као у диспозитиву ожалбеног решења. Предметним решењем је наведено да је у поступку по жалби прибављен налаз, мишљење и оцена другостепеног органа вештачења од 07.5.2025. год.

II ЧИЊЕНИЦЕ И ОКОЛНОСТИ ПРЕДМЕТА
 
На основу спроведеног поступка, сагледавањем садржине притужбе, примљеног изјашњења Министарства, информација и документације које је притужиљин пуномоћник доставио, као и након извршеног увида у расположиву документацију,  утврђене су чињенице релевантне за сачињавања овог извештаја:
· притужиља је на решење Центра за социјални рад од 20.5.2024. године, којом је одбијен њен захтев за признавање права на увећани додатак за помоћ и негу другог лица, 06.6.2024. год. уложила жалбу;
· након пријема жалбе Министарство је 09.7.2024. год. списе предмета проследило органу вештачења Фонда ради давања налаза, мишљења и оцене о постојању телесног оштећења или органског трајног поремећаја неуролошког и психичког типа које је претходно питање у поступку одлучивања о предметној жалби;
· Министарство је, након што је Заштитник грађана покренуо поступак контроле правилности и законитости поступања тог органа,  ургирало више пута код Фонда – 09.01.2025. год. и 04.4.2025. год. за поступање;
· орган вештачења је доставио Министарству налаз, мишљење и оцену бр. 460 од 07.5.2025. год;
· Министарство је решењем од 10.6.2025. год. одбило жалбу ББ, као неосновано уз образложење да су надлежни органи вештачења утврдили да је њено здравствено стање такво да не испуњава услове за признавање на увећани додатак и негу другог лица из чл. 94. Закона, па је првостепени орган исправно поступио када је одлучио.
· Предметно решење Министарство је са списима предмета доставило првостепеном органу ради уручења странци.

III РЕЛЕВАНТНИ ПРОПИСИ

Приликом сагледавања правилности и законитости рада органа јавне власти и утврђивање пропуста, Заштитник грађана руководио се одредбама Закона о социјалној заштити,[footnoteRef:10] Закона о пензијском и инвалидском осигурању,[footnoteRef:11] Правилника о образовању и начину рада органа вештачења Републичког фонда за пензијско и инвалидско осигурање,[footnoteRef:12] Правилника о начину утврђивања телесних оштећења,[footnoteRef:13] Закона о општем управном поступку,[footnoteRef:14] као и одредбама Закона о Заштитнику грађана. [10:   „Сл. гласник РС“, бр. 24/11, 117/22 - УС]  [11:  „Сл. гласник РС“, бр. 34/03 … 94/24]  [12:  „Сл. гласник РС“ бр. 58/19, 66/21, 53/24, 62/25]  [13:   „Сл. гласник РС“, бр. 105/03, 120/08, 63/23]  [14:  “Сл. гласник РС“, бр. 18/16, 95/18 - аутентично тумачење, 2/23 - УС] 

Закона о социјалној заштити прописује да право на увећани додатак за помоћ и негу другог лица има лице коме је због телесног или сензорног оштећења, интелектуалних потешкоћа или промена у здравственом стању неопходна помоћ и нега другог лица да би задовољило своје основне животне потребе за које је, на основу прописа о пензијском и инвалидском осигурању, утврђено да има телесно оштећење од 100% по једном основу или да има органски трајни поремећај неуролошког и психичког типа и лице које има више оштећења, с тим да ниво оштећења износи по 70% и више процената по најмање два основа (чл. 92. ст. 1. и чл. 94. ст. 1).
О праву на новчану социјалну помоћ, праву на додатак за помоћ и негу другог лица и праву на увећани додатак за помоћ и негу другог лица, одлучује центар за социјални рад основан за територију на којој подносилац захтева има пребивалиште, односно боравиште (чл. 99.). О жалби на решење центра за социјални рад о праву на новчану социјалну помоћ, праву на додатак за помоћ и негу другог лица и увећани додатак за помоћ и негу другог лица решава министар надлежан за социјалну заштиту (чл. 103.). Оцену неспособности за рад, потребе за помоћи и негом другог лица и постојање и степен телесног оштећења утврђују органи вештачења образовани по прописима којима се уређује пензијско и инвалидско осигурање (чл. 101.).
Законом о пензијском и инвалидском осигурању прописано је да када је за решавање о праву из пензијског и инвалидског осигурања потребно утврђивање постојања инвалидности, телесног оштећења, потребе за помоћи и негом другог лица узрока инвалидности и телесног оштећења, потпуне неспособности за рад и неспособности за самосталан живот и рад, фонд решењем утврђује те чињенице на основу налаза, мишљења и оцене органа вештачења чије се образовање и начин рада уређује општим актом фонда (чл. 93. ст. 1.).
Правилником о образовању и начину рада органа вештачења Републичког фонда за пензијско и инвалидско осигурање уређује се образовање и начин рада органа вештачења који утврђује медицинске чињенице од значаја за остваривање права применом прописа из пензијског и инвалидског осигурања и других прописа, као и узрока и датума њиховог настанка (у даљем тексту: вештачење) у првостепеном и другостепеном поступку остваривања права.
Орган вештачења је лекар вештак, а орган контроле је лекар вештак - контролор, који су запослени у Фонду. Орган вештачења у поступку утврђивања промена у стању инвалидности, телесног оштећења и потребе за помоћи и негом другог лица који се обавља по службеној дужности, је комисија састављена од три лекара вештака (чл. 6.). Орган вештачења је самосталан у вршењу вештачења у оквиру овлашћења, права и дужности утврђених законом и овим правилником (чл. 10.). Кад се жалбом на решење донето у првостепеном поступку остваривања права оспорава налаз, мишљење и оцена органа вештачења, односно када се у поступку вршења ревизије првостепених решења о правима из пензијског и инвалидског осигурања испитује правилност налаза, мишљења и оцене органа вештачења, орган надлежан за решавање по жалби, односно за вршење ревизије првостепених решења доставља списе предмета, са налогом за вештачење органу вештачења у другостепеном поступку остваривања права. У налогу за вештачење указује се на посебна питања и околности о којима орган вештачења у другостепеном поступку треба да се изјасни приликом давања налаза, мишљења и оцене (чл. 30.). Комисија за стручни надзор контролише рад органа вештачења, даје стручно мишљење у вези са спорним питањима и предлоге за унапређење процеса вештачења у складу са законом и општим актима Фонда. Комисију, састављену од два лекара вештака и једног правника из органа надлежног за решавање о правима, на предлог директора Сектора за медицинско вештачење и директора Сектора за остваривање права из пензијског и инвалидског осигурања, именује директор Фонда (чл. 47.).

Закон о општем управном поступку уређује поступање другостепеног органа по жалби, као и случајеве када одбија жалбу  (чл. 170.) Решење којим се одлучује о жалби издаје се без одлагања, а најкасније у року од 60 дана од када је предата уредна жалба, изузев ако законом није прописан краћи рок (чл. 174.). 
 Ако орган наиђе на питање без чијег решења не може да одлучи о управној ствари, а које чини самосталну правну целину и за чије решавање је надлежан суд или други орган (претходно питање), може сам да расправи претходно питање или да прекине поступак док суд или други орган не реше претходно питање (107. ст.1.).
Законом о Заштитнику грађана прописано је да органи управе имају обавезу да сарађују са Заштитником грађана. Заштитник грађана доставља подносиоцу притужбе и органу управе закључак о покретању испитног поступка и захтева од органа управе да се писмено изјасни о притужби и достави потребна обавештења и документе, у року који одреди, а који не може бити дужи од 15 дана. Сви функционери и запослени у органу управе дужни су да се одазову на захтев Заштитника грађана да учествују у испитном поступку и пруже му потребна објашњења (чл. 34.).




IV УТВРЂЕНИ  ПРОПУСТИ

Сагледавајући наводе примљене притужбе, прибављена изјашњења Министарства и  расположиву документацију, као и релевантне правне прописе, Заштитник грађана је уочио одређене пропусте у раду и поступању одн. непоступању овог органа у конкретном случају које се огледају у недолотворном поступању и непредузимању радњи из своје надлежности у законом прописаном руку.
Такође, на основу расположиве документације и информација добијених од Министарства, Заштитник грађана је утврдио и одређене пропусте у раду Фонда који се огледају у непредузимању радњи из своје надлежности у разумном року, као и неиспуњењу законом прописане обавезне сарадње са Заштитником грађана јер није доставио тражено изјашњење.
На основу навода притужбе, изјашњења Министарства, као и расположиве документације, произилази да је неспорно да је на првостепено решење Центра за социјални рад Владичин Хан од 20.5.2025. год. притужиља уложила жалбу 06.6.2024. год. Након пријема жалбе, Министарство је као другостепени орган, списе предмета доставило 09.7.2024. год. органу вештачења Фонда, сходно одредбама Закона о социјалној заштити, ради давања налаза, мишљења и оцене о постојању телесног оштећења или органског трајног неуролошког и психичког типа код притужиље.
Неспорно је да је Министарству у поступку одлучивања по жалби у конкретном случају неопходaн налаз, мишљење и оцена органа вештачења. Међутим, и поред вишемесечног недостављања потребног налаза, Министарство је тек након што је Заштитник грађана покренуо испитни поступак контроле правилности и законитости рада тог органа, упутило ургенције – 09.01. и 04.04.2025. год. Конкретно, по мишљењу Заштитника грађана, Министарство у конкретном случају није деловало проактивно.
Другостепени орган би требало да решава по жалби што брже, то јест, како законодавац наводи, без одлагања. Осим што је то израз начела економичности, ова одредба је утолико важнија зато што се у конкретном случају поступак односи на остваривање права лица коме је већ утврђено да јој је, услед свог здравственог стања неопходна помоћ и нега другог лица  да би задовољило своје основне животне потребе.
Заштитник грађана се не слаже са наводима Министарства да је давања налаза, мишљења и оцене о постојању телесног оштећења или органског трајног поремећаја неуролошког и психичког типа - претходно питање у поступку одлучивања о предметној жалби. Наиме, налаз, мишљење и оцена органа вештачења не чини самосталну правну целину а уосталом Министарство није ни третирало као претходно питање пошто није ни прекинуло поступак док док орган не реши претходно питање а што би било у обавези сходно одредбама Закона о општем управном поступку.
Заштитник грађана је свестан „отежавајућих“ околности које су од директно утицаја на дужину трајања другостепеног поступка али сматра да Министарство мора благовремено да предузима све активности из своје надлежности како би прибавило потребно мишљење органа вештачења (нпр. ургенције органу, непосредне контакте са Фондом) посебно имајући у виду да се не ради о изолованом случају вишемесечног недостављања налаза и мишљења од стране Другостепеног органа вештачења Фонда. Наиме, како је Министарство информисало Заштитника грађана - Другостепени орган вештачења РФПИО одговара по захтеву Министарства  за давање налаза и мишљења у идентичним и сличним ситуацијама, а које је неопходно за одлучивање Министарства у овим управним стварима, доставља у року од месец, односно два месеца, али да постоје случајеви у којима је тај рок знатно дужи и да је у таквим случајевима потребно да се ургирају захтеви, као у предметној ситуацији.[footnoteRef:15] [15:  Акт Министарства бр. … од 07.4.2025. год. примљен и заведен под дел. бр. 9930 од 10.4.2025. год.] 

Заштитник грађана свестан је сложености целокупног одлучивања о правима грађана у поступцима у којима је неопходно вештачење, одн. утврђивање медицинских чињеница од значаја за остваривање права применом прописа из пензијског и инвалидског осигурања и других прописа, али је и поред тога одлучивање у законском року приоритет. Начело законитости изражава идеју владавине права у друштву – подвргавање свих појединаца, органа и организација правним нормама. 
Значи, непоступање органа вештачења Фонда у другостепеном поступку по захтеву Министарства у разумном року, али и пасиван став Министарства довео је до тога да Министарство, као другостепени орган није поступило у законском року у коме је био у обавези да одлучи по жалби.  Решење којим се одлучује о жалби издаје се без одлагања, а најкасније у року од 60 дана од када је предата уредна жалба. Другостепени орган је тек након непуних годину дана одлучио по поднетој жалби.
Дужност државних органа, изведена из обавезе поштовања начела ефикасности, економичности и заштите права грађана и јавног интереса (Закон о општем управном поступку), односно начела делотворности (Закон о државној управи) је да управне и друге поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса, односно правилно утврђивање њихових обавеза.
Терет пропуста на страни органа извршне власти не треба да сноси грађанин. Дужност је сваког органа да се ангажује на остваривању загарантованих права грађана, чак и када постоје отежавајуће околности које тај конкретни орган није скривио, јер  одговорност за обављање јавног посла управо налаже да сваки орган управе и службено лице које је у прилици уложи посебан напор како би штета по приватни и јавни интерес услед пропуста на страни извршне власти била спречена.

Фонд није доставио Заштитнику грађана своје изјашњење о свим околностима у вези конкретног случаја, нити је обавестило овај орган о разлозима који су спречавали Другостепени орган вештачења да на захтев Министарства достави тражени налаз, мишљење и оцену пуних девет месеци као и разлозима којима се Фонд руководио игноришући како захтев, тако и две накнадне ургенције Министарства за поступање.[footnoteRef:16] [16:  Акт Заштитникга грађана дел. бр. 12172 од 06.5.2025. год. који је Фонд примио ] 

На основу расположиве документације и информација које је прибавио од Министарства, Заштитник грађана закључује да је у конкретном случају Министарство 09.7.2024. год. доставило  Фонду списе предмета ББ ради давања налаза, мишљења и оцене о постојању телесног оштећења или органског трајног поремећаја неуролошког и психичког типа код именоване, као и да је 09.01.2025. год. и 07.4.2025. год. упутило ургенције за достављање траженог налаза, мишљења и оцене. Међутим, Фонд је тек 07.5.2025. год. доставио Министарству налаз, мишљење и оцену другостепеног органа вештачења. Значи, Фонду одн. другостепеном органу вештачења је давање оцену и мишљење о правилности налаза, мишљења и оцене датог у првостепеном поступку остваривања права притужиље ББ, било „потребно“ пуних девет месеци.
Стандард добре управе не дозвољава нечињење и пасивност већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Заштитник грађана става је да невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права.
Заштитник грађана наглашава и то да је због непоступања Фонда, као и даљим пролонгирањем предузимања одговарајућих активности у циљу благовременог поступања по захтеву Министарства, притужиља доведена у ситуацију да јој је нарушено право на поштовање закона,  што доводи до смањења поверења грађана у државне институције. 
Фонд, упркос ургенцији, није доставило тражено изјашњење Заштитнику грађана поводом предметног поступка који овај државни орган води у оквиру својих законом утврђених овлашћења. Изостанак сарадње Фонда у конкретном случају производи ситуацију која Заштитнику грађана онемогућава да у пуном капацитету врши своју законом и Уставом прописану функцију, што је пропуст који за посредне последице по правилу има, а и овај пут је имао, стварање правне несигурности, отежавање правног положаја грађана и кршење њихових права. Конкретно непоступање Фонда и ускраћивање тражених информација је отежало Заштитнику грађана да сагледа основаност притужбе односно правилност рада и поступања Фонд, са свих аспеката.
Наиме, поштовање позитивних прописа Републике Србије, не представља само обавезу свих њених грађана, већ пре свега представља обавезу свих органа јавне управе, који својим примером морају показати да њихов рад безусловно заснивају на поштовању Устава и закона.
Дакле, органи јавне управе, па самим тим ни Фонд, немају дискреционо право да оцењују коју ће своју законску обавезу испунити, а коју неће, већ је основни услов за постојање  правне државе и јачање поверења грађана у исту, да сви државни органи у потпуности поштују и примењују све њене позитивне прописе.

***
Након спроведеног испитног поступка, а на основу свега изнетог, уважавајући стандарде домаћег и међународног права, позитивно-правне прописе, чињенице и доказе, Заштитник  грађана налази да су у раду и поступању контролисаних органа начињени пропусти који се огледају у неправилном и незаконитом поступању, и то:

I	МИНИСТАРСТВО ЗА РАД, ЗАПОШЉАВАЊЕ, БОРАЧКА И СОЦИЈАЛНА ПИТАЊА није деловало проактивно у циљу прибављања потребне оцене, налаза и мишљења органа вештачења Републичког фонда за пензијско и инвалидско осигурање а ради одлучивања по жалби ББ у законском прописаном року, чиме је  проузроковало неоправдано дуго трајање другостепеног управног поступка.

II	РЕПУБЛИЧКИ ФОНД ЗА ПЕНЗИЈСКО И ИНВАЛИДСКО ОСИГУРАЊЕ тиме што није обезбедио да његово стручно тело - орган вештачења у другостепеном поступку, по захтеву Министарства за рад, борачка и социјална питања  поступи без одлагања односно у разумном року, начинио је пропусте у свом раду што је директно утицало на дужину трајања другостепеног управног поступка пред Министарством и самим тим и онемогућио остваривање законом прописаних права притужиље на добијање одлуке у прописаном року.

III 	РЕПУБЛИЧКИ ФОНД ЗА ПЕНЗИЈСКО И ИНВАЛИДСКО ОСИГУРАЊЕ на захтев Заштитника грађана, ни након ургенције, није доставио тражено изјашњење на конкретне околности и на тај начин отежао утврђивање чињеница од значаја за поступак који води овај орган чиме није испунило законом прописану обавезу сарадње са Заштитником грађана и истовремено повредио принципе добре управе.

Утврђени пропусти у раду Министарства за рад, запошљавање, борачка и социјална питања и Републичког фонда за пензијско и инвалидско осигурање начињени су на штету оправданих правних очекивања и на закону заснованих интереса притужиље и истовремено представљају и кршење принципа добре управе.



V УПУЋЕНЕ ПРЕПОРУКЕ


Заштитник грађана, у циљу отклањања утврђених неправилности и незаконитости у раду као и начину унапређења рада препоручује Министарству за рад, запошљавање, борачка и социјална питања и Републичком фонду за пензијско и инвалидско осигурање следеће:

[bookmark: _GoBack]I 	МИНИСТАРСТВО ЗА РАД, ЗАПОШЉАВАЊЕ, БОРАЧКА И СОЦИЈАЛНА ПИТАЊА постараће се да приликом решавања по жалбама грађана у поступцима за остваривање права на додатак за помоћ и негу другог лица и праву на увећани додатак за помоћ и негу другог лица поштује законом прописану обавезу да решење издаје без одлагања, а најкасније у законом прописаном року, тако што ће:
· обавестити све центре за социјални рад на територији Републике Србије да у поступку по жалби, одмах по пријему жалбе без одлагања преузму све неопходне радње уз строго поштовање прописаних рокова за достављање списа предмета надлежном  другостепеном органу; 
· по пријему списа предмета са жалбом од првостепеног органа, Министарство ће без одлагања од Републичког фонда за пензијско и инвалидско осигурање затражити  налаз, мишљење и оцену органа вештачења, уз назначење рока за достављање истог;
· за случај евентуалног недостављања налаза, мишљење и оцене органа вештачења, Министарство ће ургирати за поступање;
· у случају када евентуално Министарство не буде у могућности да изда решење по жалби у прописаном року, о томе ће упутити образложено обавештење подносиоцу жалбе.

II	РЕПУБЛИЧКИ ФОНД ЗА ПЕНЗИЈСКО И ИНВАЛИДСКО ОСИГУРАЊЕ стараће се да орган вештачења као његово стручно тело, правовремено предузима све неопходне радње у циљу давања налаза, мишљења и оцена у разумном року и тиме омогући да надлежни органи донесу одлуке у прописаном року.

III	РЕПУБЛИЧКИ ФОНД ЗА ПЕНЗИЈСКО И ИНВАЛИДСКО ОСИГУРАЊЕ упознаће са садржином упућених препорука орган вештачења, орган контроле и Комисију за стручни надзор и израдити предлоге за унапређење процеса вештачења првенствено у погледу благовременог поступања у складу са законом и општим актима.

IV	РЕПУБЛИЧКИ ФОНД ЗА ПЕНЗИЈСКО И ИНВАЛИДСКО ОСИГУРАЊЕ ће у будућем раду благовремено поступати по захтевима Заштитника грађана и достављати потпуне, прецизне и конкретне одговоре, поткрепљене одговарајућом документацијом као потврдом пружених информација, јер се другачије поступање третира као повреда законских одредби о обавезној сарадњи са Заштитником грађана.
	

Министарство за рад, запошљавање, борачка и социјална питања и Републички фонд за пензијско и инвалидско осигурање у року од 60 дана обавестиће Заштитника грађана о поступању по препорукама уз достављање релевантне документације и других доказа на основу којих се са сигурношћу може утврдити да је по препорукама поступљено. 

